Începând din luna aprilie, la Paraclisul Arhiepiscopal "Sfântul Ierarh Meletie" din Buzău vor avea loc ședințe gratuite de terapie pentru copiii cu deficiențe de auz și vorbire din județul Buzău.
Serviciile vor fi oferite de o echipă de profesori psihopedagogi și vor viza copiii cu vârste cuprinse între 3 și 7 ani.
Terapiile vor include demutizare, antrenament auditiv și logopedie. Centrul Eparhial va sprijini activitatea cu materialele necesare.
Înscrierile se fac în fiecare duminică, după Sfânta Liturghie, la Paraclisul "Sfântul Ierarh Meletie", prin completarea unui formular-tip care se găsește în lăcașul de cult, anunță Pr. Ionuț Mihalașcu, slujitorul comunității credincioșilor surzi din Buzău.
Paraclisul Arhiepiscopal "Sfântul Ierarh Meletie" este destinat credincioșilor hipoacuzici buzoieni.
Foto credit: Arhiepiscopia Buzăului și Vrancei
Urmărește-ne pe Telegram: t.me/basilicanews